VSA-stad gedeeltelik ontruim oor vloedskade aan hoogste damFoto: AP Photo/Rich Pedroncelli Inwoners van dele van die Kaliforniese stad Oroville is Sondag gelas om hul woongebiede onmiddellik te ontruim nadat dit gelyk het of die nooduitlaat van die dam Orodam tydens vloedtoestande sou ingee. Die Orodam, met ’n grondwal in die Featherrivier, is die hoogste damwal in die VSA. Die wal is 230 m hoog, en die dam self die tweede grootste reservoir in Kalifornië. Dit voorsien elektrisiteit en besproeiingswater aan veral suidelike Kalifornië, en het sedert sy voltooiing in 1967 al miljarde dollar aan vloedskade voorkom. Die noodwaarskuwing aan inwoners in die laagliggende dele van Oroville en ander laagliggende dele langs die Featherrivier is uitgereik nadat ’n sinkgat in die dam se gewone oorloop ontstaan het en al groter in die wal begin wegvreet het. Die noodoorloop is hierna vir die eerste keer sedert die voltooiing van die dam oopgemaak, maar dit het gou geblyk dat dié oorloop dreig om in te gee. Personeel by die dam, wat net meer as 100 km noord van die Kaliforniese hoofstad Sacramento geleë is, het gehoop om die sinkgat in die oorloop met sakke vol klippe te vul en af te sper wanneer die watervlak weens die opening van die noodafvoer bedaar. Die krisis is teen laat Sondagaand tydelik afgeweer toe die watervlakke van die reservoir ietwat verlaag het – dit het tot gevolg gehad dat die watervloei deur die beskadigde oorloop verminder het. Owerhede het egter gesê die situasie is steeds uiters gevaarlik en die ontruimings moet voortgaan.